Vyhodnotenie pripomienkového konania

V š e o b e c n  e

		Predložený návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov,  zohľadňuje veľkú väčšinu pripomienok uplatnených v rámci pripomienkového konania. K návrhu novely zákona o štátnom podniku z celkového počtu 42 oslovených subjektov prišlo  celkom 36 vyjadrení. Z obdržaných pripomienok sme akceptovali tie vecné a legislatívno-technické pripomienky, ktoré smerovali k vylepšeniu textu navrhovaného zákona.

Pripomienky zásadného charakteru uplatnili k predloženému návrhu zákona  Ministerstvo pre správu a privatizáciu národného majetku SR, Ministerstvo práce, sociálnych vecí a rodiny SR a Ministerstvo financií SR.

Ministerstvo pre správu a privatizáciu národného majetku SR zásadne nesúhlasilo, aby o nevyporiadanom majetku, ktorý zostane likvidátorovi po zamietnutí konkurzu určoval zakladateľ ako sa s ním naloží. 
Táto zásadná pripomienka bola akceptovaná v plnom rozsahu zapracovaním navrhovaného textu "vloží tento majetok do iného štátneho podniku v likvidácii podľa § 15b ods. 2." 

Ministerstvo práce, sociálnych vecí a rodiny SR ako zásadnú pripomienku uvádza, že podľa uznesenia vlády SR č. 100/2000 treba doplniť dopad návrhu zákona na zamestnanosť a tvorbu pracovných miest. Táto zásadná pripomienka bola akceptovaná zapracovaním dopadu na zamestnanosť do textu dôvodovej správy. Ďalej ako zásadnú pripomienku k bodu 1 žiada za slová   “štátnemu rozpočtu” vložiť čiarku a text doplniť slovami “poistným fondomx  a garančnému fonduxx)”, poznámky pod čiarou doplniť o odkazy :
x) Napr. § 57 ods. 1 písm. c) zákona NR SR č. 387/1996 Z.z. o zamestnanosti
xx) § 128a ods. 1 zákona NR SR č.387/1996 Z. z. o zamestnanosti.
Tieto pripomienky boli akceptované
 v celom rozsahu vrátane legislatívno-technickej pripomienky k označeniu § 15f.

Zásadné pripomienky Ministerstva financií SR

	K bodu 1 – MF SR  nesúhlasilo s navrhovaným znením odseku 2 a žiadalo ho vypustiť  z dôvodu,  že   navrhované   znenie je v rozpore so zákonom o účtovníctve. Podľa § 15 zákona o štátnom podniku podnik zaniká likvidáciou zrušeného podniku. Zakladateľ (alebo likvidátor) š.p. podáva návrh na výmaz š.p. z obchodného registra. Až do výmazu z obchodného registra existuje š.p. ako právnická osoba (§ 5 zákona), vystupuje v právnych vzťahoch vo svojom mene a nesie zodpovednosť vyplývajúcu z týchto vzťahov, zároveň je podľa zákona o účtovníctve až do výmazu z obchodného registra stále účtovnou jednotkou (§ 4 ods. 1 zákona o účtovníctve). Štátny podnik po vstupe do likvidácie je subjektom totožným so štátnym podnikom pred zápisom do likvidácie, i keď je v inom právnom a hospodárskom postavení a používa názov s dodatkom “v likvidácii”  (§ 15a zákona). Záväzky účtovnej jednotky bez ohľadu na to, či vznikli pred alebo po zápise likvidácie sú záväzkami likvidovaného štátneho podniku, teda tej istej účtovnej jednotky.
 
Ďalej MF SR uvádzalo, že navrhovaná úprava by spôsobila veľké problémy pri jej aplikácii v praxi, zneprehľadnila by sa oblasť plnenia jednotlivých daňových povinností (napr. podávanie daňových priznaní, vystavovanie daňových dokladov a pod.), ako aj okruh povinných daňových subjektov. Jej schválením by totiž mohlo dôjsť k podstatne nižšiemu výberu daní  do štátneho rozpočtu.

K bodu 3 – ako zásadnú pripomienku uviedlo MF SR nesúhlas, aby sa v prípade predaja majetku v správe Slovenského pozemkového fondu, ak sa tento nepredá ani v opakovanej verejnej dražbe, mohla znížiť cena až o 70 % hodnoty stanovenej v znaleckom posudku.

Vzhľadom na úplnú akceptáciu všetkých zásadných pripomienok Ministerstva pre správu a privatizáciu národného majetku SR a Ministerstva práce, sociálnych vecí a rodiny SR, sa rozporové konanie k predloženému návrhu uskutočnilo dňa 9.4.2001 s Ministerstvom financií SR. V rámci rozporového konania bol rozpor s MF SR odstránený dohodou úpravy textu sporných ustanovení. 

Návrh zákona sa do legislatívneho procesu predkladá bez  rozporov.

Neakceptované pripomienky k jednotlivým ustanoveniam 

K § 15b ods. 2

Ministerstvo dopravy, pôšt a telekomunikácií SR

Vyslovuje názor, že navrhnutá úprava zvýhodňuje úpadcu. 

-	pripomienka neakceptovaná, navrhovaná úprava  sa týka možnosti zlučovania štátnych podnikov v likvidácii a nemôže zvýhodňovať úpadcu. 

Národná banka Slovenska

Slovo “splní” navrhuje nahradiť slovami “je povinný splniť”.

–	neakceptované, podľa názoru predkladateľa je text odseku 2 dostatočný.

Slovenský pozemkový fond

Navrhuje doplniť o slová “ a určí likvidátora zlúčených podnikov”.

-	pripomienka nebola akceptovaná, pretože podľa § 14 ods. 4 zákona o štátnom podniku zlučovaný  podnik zaniká a jeho majetok a záväzky prechádzajú na preberajúce podniky. Tým je vyriešená  aj otázka, kto bude likvidátorom. Bude to likvidátor preberajúceho podniku. Akceptovaním pripomienky by mohlo dôjsť v praxi k rozporom medzi § 14 ods. 4 a § 15b ods. 2.

 K § 15c ods. 5

Ministerstvo dopravy, pôšt a telekomunikácií SR

Odporúča upresniť znenie druhej a tretej vety, pretože rozhodujúce je stanovisko veriteľov, prípadne postup ako pri nútenom vyrovnaní, zakladateľ a SPF nemôžu konať za likvidátora. 

- pripomienka sa neakceptuje. Ak príslušný súd zamietne návrh na vyhlásenie konkurzu pre nedostatok majetku  uznesením nemožno uplatňovať ďalší postup podľa zákona o konkurze a vyrovnaní, likvidátor musí ukončiť likvidáciu podaním návrhu na výmaz štátneho podniku v likvidácii z obchodného registra.

K  § 15f

Ministerstvo hospodárstva SR

Odporúča upresniť, čo má byť obsahom verejnej obchodnej súťaže, osobitné podmienky 3. kola dražby, iné podmienky nad rámec všeobecných podmienok verejnej dražby podľa Obchodného zákonníka a § 43 zákona č. 92/1991 Zb.

- pripomienka nebola akceptovaná, lebo zámerom predkladateľa bolo upraviť postup v prípade, ak likvidátor ani v opakovanej verejnej  dražbe nespeňaží majetok štátu, ktorý je v správe Slovenského pozemkového fondu a 3. kolo dražby sa už nekoná. Navrhuje sa predať stavby a pozemky v obchodnej verejnej súťaži. Podmienky súťaže určuje Ministerstvo pôdohospodárstva SR v súlade s Obchodným zákonníkom  (§281-288 o obchodnej verejnej súťaži). V zmysle § 263 Obchodného zákonníka sú § 281-288   kogentné ustanovenia, čiže odchýliť sa od nich nemožno. 

Slovenská poľnohospodárska a potravinárska komora 

Odporúča ustanovenie § 15f rozšíriť o odsek 2 nasledovného znenia “Ministerstvo pôdohospodárstva Slovenskej republiky môže dať likvidátorovi súhlas na predaj majetku v odseku 1 podnikateľom hospodáriacim na pôde za cenu rovnajúcu sa nákladom na dražbu, keď tento majetok sa nepodarí predať ani po znížení ceny o 70 % hodnoty určenej znaleckým posudkom.

- neakceptuje sa,  návrh nezodpovedá zámeru predkladateľa.

K § 23 ods. 4

Ministerstvo kultúry SR

Odporúča navrhovaný nový odsek doplniť ako nový odsek k § 22, pretože obsahovo nadväzuje na ustanovenie tohto paragrafu.
		
- návrh nebol akceptovaný, lebo postavenie štátneho podniku pre uspokojovanie verejnoprospešných záujmov je upravené v § 23 až 26. Akceptované boli pripomienky iných orgánov, ktorí navrhli vložiť uvedený odsek do § 23 ako odsek 4.

Ministerstvo vnútra SR

Navrhuje uviesť subjekt, resp. subjekty s ktorými zakladateľ štátneho podniku prerokúva základné otázky koncepcie jeho rozvoja.

- neakceptuje sa z dôvodu, že predkladateľ v návrhu  dáva možnosť zakladateľovi štátneho podniku pre uspokojovanie verejnoprospešných záujmov schvaľovať základné otázky koncepcie rozvoja podniku, ktoré budú schválené po prerokovaní v príslušných orgánoch zakladateľa.

 Ministerstvo obrany SR

Odporúča upraviť znenie § 23 ods. 4 písm. a) a c). Zároveň upozorňuje, že navrhované znenie písmena c) je v rozpore so znením § 5 zákona o štátnom podniku.

-	uvedené odporúčania zmeny textu neboli akceptované z dôvodu, že nezodpovedajú zámerom predkladateľa. Rozpor navrhovaného znenia písmena c) so znením § 5 zákona o štátnom podniku nie je podľa názoru predkladateľa preukázateľný. 

K návrhu zákona neuplatili žiadne pripomienky nasledovné orgány : 

1.	Ministerstvo zdravotníctva SR
2.	Ministerstvo životného prostredia SR
3.	Štatistický úrad SR
4.	Úrad geodézie, kartografie a katastra SR
5.	Protimonopolný úrad SR
6.	Úrad priemyselného vlastníctva SR
7.	Úrad pre verejné obstarávanie
8.	Generálna prokuratúra SR
9.	Najvyšší súd SR
10.	Najvyšší kontrolný úrad SR
11.	Odborový zväz pracovníkov drevospracujúceho priemyslu, lesného a vodného    hospodárstva
12.	Združenie miest a obcí Slovenska
13.	Asociácia zamestnávateľských zväzov a združení
14.	Slovenská asociácia poisťovní
15.	Úrad vlády – sekcia kontroly
16.	Kancelária podpredsedu vlády SR